<classify> MWANASHERIA Mkuu wa Serikali AG, Dk Adelardus Kilangi pichani ametoa msimamo wa Serikali ya Tanzania kuhusu hukumu iliyotolewa na Mahakama ya Migogoro ya Kimataifa ICSID ya kuiamuru serikali kulipa Dola za Marekani milioni 185.4 kwa madai ya kukiuka mkataba na kusema serikali haitalipa fedha hizo kwa sababu deni si lake.Akizungumza jana kwa njia ya simu kwenye taarifa ya habari mchana ya Televisheni ya Taifa TBC1, Dk Kilangi alisema kimsingi serikali haina deni bali ilibeba dhamana pekee na kwamba katika dhamana hiyo walieleza wazi kuwa iwapo chochote kitatokea watakaohusika ni Kampuni ya IPTL.Nifafanue jambo hili, msimamo wa serikali ni huu, anayepaswa kulipa ni Kampuni ya IPTL, serikali ilichukua dhamanu tu na dhamana hiyo ilieleza wazi kama kuna chochote kitatokea wanaohusika kulipa ni hao IPTL, sasa kwa hukumu hii serikali haina cha kulipa, alifafanua Dk Kilangi.Alisema katika serikali haidaiwi na wala haijawahi kukopa Benki ya Standard Chartered ya Hong Kong, bali Kampuni ya IPTL wakati huo ilikopa fedha kutoka kwa taasisi tofauti za fedha zikiwamo benki za nchini Malaysia kwa ahadi ya kurejesha na Serikali ya Tanzania ilibeba dhamana iliyoeleza wazi kuhusu mkopeshwaji.Katika makubaliano ya mkopo huo, IPTL iliweka kinga na kutokana na mapato itakayokuwa inayapata itawalipa wahusika, makubaliano hayo yaliafiki kufunguliwa kwa Akaunti ya Escrow Benki Kuu ya Tanzania BoT, na kwa vile serikali ilibeba dhamana tutahakikisha IPTL analipa deni hilo, alisema Dk Kilangi.Aidha, kauli hiyo pia ilitolewa juzi na Msemaji Mkuu wa Serikali, Dk Hassan Abbasi kupitia ukurasa wake wa mtandao wa kijamii wa Twitter akieleza msingi wa kesi husika na kwa nini serikali sio mdaiwa. Dk Abbasi alisema msingi wa kesi zote mdaiwa si serikali wala Shirika la Umeme Tanzania Tanesco, bali ni deni la Benki ya Standard Chartered ya Hong Kong dhidi ya Kampuni ya Independent Power Tanzania Limited IPTL walilorithi miaka mingi kutoka wakopeshaji wa Malaysia.Alisema kwa muktadha huo na kisheria, serikali na Tanesco ziliunganishwa tu kama kanuni za kisheria zinavyomruhusu mdai kuwaunganisha wahusika wengine kwenye kesi ili kuhakikisha mdai analipwa madai yake.  <topic>: KITAIFA 